Document ID: 32015D0206

PROVEDBENA ODLUKA KOMISIJE (EU) 2015/206
оd 9. veljače 2015.
o odobrenju učinkovite vanjske rasvjete uz uporabu svjetlosnih dioda društva Daimler AG kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a osobito njezin članak 12. stavak 4.,
budući da:
(1)
Proizvođač Daimler AG (dalje u tekstu: „podnositelj zahtjeva”) podnio je 14. studenoga 2013. zahtjev za odobrenje učinkovite vanjske rasvjete uz uporabu svjetlosnih dioda (LED) kao inovativnoga tehnološkog paketa. Potpunost zahtjeva ocijenjena je u skladu s člankom 4. Provedbene uredbe Komisije (EU) br. 725/2011 (2). Komisija je ustanovila da izvornom zahtjevu nedostaju neke bitne informacije te je od podnositelja zahtjeva zatražila da dopuni zahtjev. Podnositelj zahtjeva dostavio je tražene informacije 14. svibnja 2014. Ustanovljeno je da je zahtjev potpun i razdoblje kojim Komisija raspolaže za njegovu ocjenu započelo je na dan nakon datuma službenog primitka potpunih informacija, tj. 15. svibnja 2014.
(2)
Zahtjev je ocijenjen u skladu s člankom 12. Uredbe (EZ) br. 443/2009, Provedbenom uredbom (EU) br. 725/2011 i Tehničkim smjernicama za pripremu zahtjeva za odobrenje inovativnih tehnologija u skladu s Uredbom (EZ) br. 443/2009 (dalje u tekstu: „Tehničke smjernice”) (3).
(3)
Zahtjev se odnosi na učinkovitu vanjsku rasvjetu uz uporabu svjetlosnih dioda u glavnom kratkom svjetlu, glavnom dugom svjetlu, prednjem pozicijskom svjetlu i za osvjetljenje registarske pločice. Taj je tehnološki paket sličan inovativnim tehnologijama odobrenima kao ekološke inovacije u provedbenim odlukama Komisije 2013/128/EU (4) i 2014/128/EU (5). Trebalo bi napomenuti i da se zahtjev društva Daimler AG temelji na pojednostavljenom pristupu opisanom u Tehničkim smjernicama kao zahtjev koji je prethodno odobren Provedbenom odlukom 2014/128/EU, dok se zahtjev odobren Provedbenom odlukom 2013/128/EU temeljio na sveobuhvatnom pristupu.
(4)
Komisija smatra da se informacijama dostavljenima u zahtjevu dokazuje da su ispunjeni uvjeti i kriteriji iz članka 12. Uredbe (EZ) br. 443/2009 i članaka 2. i 4. Provedbene uredbe (EU) br. 725/2011.
(5)
Podnositelj zahtjeva pokazao je da se svjetlosne diode u glavnom kratkom svjetlu, glavnom dugom svjetlu, prednjem pozicijskom svjetlu i za osvjetljenje registarske pločice ne upotrebljavaju u više od 3 % novih osobnih automobila registriranih u referentnoj 2009. godini. Kako bi to potkrijepio, podnositelj zahtjeva pozvao se na Tehničke smjernice u kojima se iznosi sažetak izvješća inicijative LightSightSafety udruženja CLEPA. Podnositelj zahtjeva upotrijebio je prethodno definirane funkcije i prosjek podataka u skladu s pojednostavljenim pristupom utvrđenim u Tehničkim smjernicama.
(6)
U skladu s pojednostavljenim pristupom opisanim u Tehničkim smjernicama podnositelj zahtjeva uporabio je halogensku rasvjetu kao osnovnu tehnologiju kako bi dokazao da se učinkovitom vanjskom rasvjetom uz uporabu svjetlosnih dioda u glavnom kratkom svjetlu, glavnom dugom svjetlu, prednjem pozicijskom svjetlu i za osvjetljenje registarske pločice mogu smanjiti emisije CO2.
(7)
Podnositelj zahtjeva dostavio je metodologiju za ispitivanje smanjenja emisija CO2 koja uključuje formule usklađene s formulama opisanima u Tehničkim smjernicama za pojednostavljeni pristup s obzirom na funkcije rasvjete. Budući da je podnositelj zahtjeva podnio zahtjev za inovativni tehnološki paket učinkovite vanjske rasvjete uz uporabu svjetlosnih dioda, Komisija smatra primjerenim prilagoditi formule za izračun ušteda CO2 kako bi odražavale ukupne uštede CO2 paketa rasvjete. Stoga se metodologija navedena u Prilogu Odluci u nekim bitnim elementima razlikuje od metodologije odobrene Provedbenom odlukom 2014/128/EU. Komisija smatra da će se metodologijom ispitivanja osigurati rezultati koji su provjerljivi, ponovljivi i usporedivi i da se njome mogu na realističan način dokazati koristi od inovativne tehnologije za smanjenje emisija CO2 s uvjerljivom statističkom važnošću u skladu s člankom 6. Provedbene uredbe (EU) br. 725/2011.
(8)
Na temelju toga Komisija smatra da je podnositelj zahtjeva na zadovoljavajući način pokazao da smanjenje emisija koje se postiže inovativnom tehnologijom iznosi najmanje 1 g CO2/km.
(9)
S obzirom na to da za ispitivanje homologacije tipa emisija CO2 iz Uredbe (EZ) br. 715/2007 (6) Europskog parlamenta i Vijeća i Uredbe Komisije (EZ) br. 692/2008 (7) nije potrebno uključivanje vanjske rasvjete, Komisija se uvjerila da predmetne funkcije rasvjete nisu obuhvaćene standardiziranim ispitnim ciklusom.
(10)
Kako bi se osigurao siguran rad vozila, uključivanje predmetnih funkcija rasvjete obvezno je i stoga ne ovisi o volji vozača. Na temelju toga Komisija smatra da bi se proizvođač trebao smatrati odgovornim za smanjenje emisija CO2 zbog uporabe svjetlosnih dioda.
(11)
Komisija je utvrdila da je izvješće o provjeri pripremilo društvo TÜV NORD Mobilität GmbH & Co. KG, koje je nezavisno ovlašteno tijelo te da se njime podržavaju rezultati navedeni u zahtjevu.
(12)
Na temelju toga Komisija zaključuje da ne bi trebalo biti primjedbi u odnosu na odobrenje predmetne inovativne tehnologije.
(13)
Svi proizvođači koji žele imati koristi od smanjenja svojih prosječnih specifičnih emisija CO2 radi ispunjavanja određenih ciljnih vrijednosti emisija uštedama CO2 omogućenih uporabom inovativne tehnologije odobrene ovom Odlukom trebali bi se, u skladu s člankom 11. stavkom 1. Provedbene uredbe (EU) br. 725/2011, u svom zahtjevu za izdavanje potvrde o EZ homologaciji tipa za predmetna vozila pozvati na ovu Odluku.
(14)
Za potrebe utvrđivanja opće oznake ekološke inovacije koja će se upotrebljavati u odgovarajućim homologacijskim dokumentima u skladu s prilozima I., VIII. i IX. Direktivi 2007/46/EZ Europskog parlamenta i Vijeća (8) potrebno je odrediti pojedinačnu oznaku koja će se upotrebljavati za inovativnu tehnologiju odobrenu u skladu s ovom Provedbenom odlukom.
(15)
Razdoblje za procjenu inovativne tehnologije iz članka 10. stavka 2. Provedbene Uredbe (EU) br. 725/2011 istječe. Stoga je primjereno da Odluka stupi na snagu što prije,
DONIJELA JE OVU ODLUKU:
Članak 1.
1. Učinkovita vanjska rasvjeta uz uporabu svjetlosnih dioda (LED) namijenjena za uporabu u vozilima kategorije M1 odobrava se kao inovativna tehnologija u smislu članka 12. Uredbe (EZ) br. 443/2009.
2. Smanjenje emisija CO2 koje je omogućeno uporabom učinkovite vanjske rasvjete uz uporabu svjetlosnih dioda (LED) iz stavka 1. određuje se uporabom metodologije navedene u Prilogu.
3. Pojedinačna oznaka ekološke inovacije koja se unosi u homologacijsku dokumentaciju koju treba upotrijebiti za inovativnu tehnologiju odobrenu u skladu s ovom Provedbenom odlukom jest „10”.
Članak 2.
Ova odluka stupa na snagu sedmog dana od dana objave u Službenom listu Europske unije.
Sastavljeno u Bruxellesu 9. veljače 2015.

Labels: 3
7
8
20